Fremtiden er på plads for Jonas Vingegaard. Den danske cykelstjerne, der vandt Tour de France sidste år, har forlænget sin kontrakt med det hollandske storhold Jumbo-Visma, så aftalen nu løber frem til 2027. Det oplyser holdet på sin hjemmeside . - Jeg har været på en fantastisk rejse med holdet, som har støttet mig på alle tænkelige måder, så jeg er blevet den rytter, jeg er i dag. - Jeg presser hver dag på for at blive bedre, og det er her, jeg kan nå mit fulde potentiale. Vi kommer helt sikkert til at nå et endnu højere niveau sammen. Jeg glæder mig til at fortsat at vokse på holdet, siger Jonas Vingegaard i en pressemeddelelse. I forvejen havde Jonas Vingegaard og Jumbo-Visma papirer på hinanden frem til 2024. Nu fortsætter samarbejdet tre år yderligere. Vingegaard kom til holdet i 2019 efter tre år hos danske ColoQuick. "Jonas er essentiel for vores mål" Han står noteret for 20 professionelle sejre, hvoraf de 15 er kommet inden for de seneste 14 måneder. Derfor vækker det også glæde hos Jumbo-Visma, at han nu har valgt at forlænge sin kontrakt. - Jonas er et fantastisk match for os: Han er ivrig efter at lære og nem at coache, og så skubber han også holdet fremad. Han var en rå diamant, da han kom til holdet. Sammen har vi udviklet os markant og vandt i sidste ende Tour de France. - Jonas er essentiel for vores mål, hvis vi skal fastholde vores position i toppen, siger holdets general manager, Richard Plugge. I juli skal Jonas Vingegaard forsøge at vinde Tour de France for andet år i træk, og kontraktforlængelsen er nu med til at give danskeren de optimale betingelser for at præstere på de franske landeveje. - Tour de France er noget helt specielt. Følelsen, da jeg stod på podiet, var fantastisk. Mit mål er at gå efter flere sejre. I Touren, men også i andre løb. Det betyder alt for mig at vide, at jeg er på det her hold i yderligere fem år. Det giver mig ro i sindet og mulighed for at fokusere endnu mere på mine mål, siger danskeren. I år har Jonas Vingegaard vundet de spanske etapeløb O Gran Camiño og Baskerlandet Rundt, mens han blev nummer tre i Paris-Nice.

Opsummering:
Vingegaard får lang kontrakt